पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। राष्ट्रपति प्रणब मुखर्जी गुरुवार को भोपाल आए। एयरपोर्ट पर राज्यपाल रामनरेश यादव व मुख्यमंत्री शिवराज सिंह ने उनकी आगवानी की। राष्ट्रपति ने मुगालिया कोट में अटल बिहारी वाजपेयी हिंदी विश्वविद्यालय की आधारशिला रखी। उन्होंने जनजातीय संग्रहालय का लोकार्पण किया और राजीव गांधी प्रौद्योगिकी विश्वविद्यालय के दीक्षांत समारोह में शिरकत भी की। उन्होंने इस बात पर चिंता जताई कि विश्व के शीर्ष 200 विश्वविद्यालयों में भारत का एक भी विश्वविद्यालय शामिल नहीं है। उन्होंने कहा कि विश्वविद्यालयों को अपनी गुणवत्ता में सुधार करना होगा।
मुझे माफ करें
:भाषण के अंत में राष्ट्रपति ने माफी मांगते हुए कहा कि मेरी हिंदी अच्छी नहीं है।
:सांसद सुषमा स्वराज ने टूटी फूटी अंग्रेजी का उदाहरण देते हुए एक मजाकिया वाकया सुनाया तो पंडाल में ठहाके लगे। :मुख्यमंत्री शिवराजसिंह चौहान ने अपने भाषण में उपस्थित छात्र छात्राओं को भांजे-भांजियों कह कर संबोधित किया। समारोह के बाद छात्र-छात्राओं ने ऑटोग्राफ लेने के लिए सीएम को घेर लिया।
राष्ट्रपति ने दिए मेडल, चमके चेहरे
राष्ट्रपति प्रणब मुखर्जी ने गुरुवार को राजधानी में प्रदेश के पहले हिंदी विश्वविद्यालय की आधारशिला रखी। राजीव गांधी प्रौद्योगिकी विश्वविद्यालय के दीक्षांत समारोह में उनके हाथों मेडल पाकर छात्र अभिभूत हो गए। इस मौके पर राष्ट्रपति ने विवि द्वारा तैयार महिला नीति का विमोचन भी किया। राष्ट्रपति दो दिन और प्रदेश के दौरे पर रहेंगे।
हिंदी में भी हो तकनीकी विषयों की शिक्षा
राष्ट्रपति प्रणब मुखर्जी ने मुगालिया कोट में अटल बिहारी वाजपेयी हिंदी विश्वविद्यालय की आधारशिला रखते हुए कहा कि हिंदी माध्यम से तकनीकी विषयों की शिक्षा प्रदान करने की जरूरत है।
राष्ट्रपति ने केंद्रीय विश्वविद्यालयों, शिक्षकों और विद्यार्थियों से शोध और नवाचार पर जोर देने को कहा। उन्होंने कहा कि 2010 से 2020 का समय नवाचार का युग है। राज्यपाल रामनरेश यादव ने विवि को सुझाव दिया कि विश्व की सभी भाषाओं की चुनिंदा पुस्तकें हिंदी में प्रकाशित कराई जाएं। मुख्यमंत्री शिवराज सिंह चौहान ने कहा कि प्रदेश के ७१ फीसदी विद्यार्थी उच्च शिक्षा अंग्रेजी में होने की वजह से पिछड़ रहे हैं। इस विवि के बाद ऐसे विद्यार्थियों को आगे आने के लिए एक नया रास्ता खुला है। हिंदी विश्वविद्यालय के कुलपति डॉ. मोहनलाल छीपा ने विवि की गतिविधियों और पाठ्यक्रमों की जानकारी दी। लोकसभा में नेता प्रतिपक्ष सुषमा स्वराज ने विश्वविद्यालय में हिंदी के शुद्ध स्वरूप को अपनाने, भारतीय भाषाओं के साहित्य का हिंदी में अनुवाद कराने की जरूरत बताई।
कैंपस में महिला सुरक्षा के लिए गाइडलाइन
राजीव गांधी प्रौद्योगिकी विश्वविद्यालय (आरजीपीवी) के दीक्षांत समारोह में राष्ट्रपति प्रणब मुखर्जी ने विवि द्वारा तैयार महिला नीति को जारी किया। प्रदेश में किसी विश्वविद्यालय ने पहली मर्तबा छात्राओं व महिला कर्मचारियों की सुरक्षा के लिए नीति तैयार की है। इसमें विवि से संबद्ध शिक्षण संस्थानों के कैंपस में स्थित हॉस्टल सहित सभी महत्वपूर्ण स्थानों पर अलार्म सिस्टम लगाने की बात कही गई है। इमरजेंसी में यह अलार्म सीधे सुरक्षा गार्ड के कमरे में बजेगा। विवि व कॉलेज कैंपस में यह व्यवस्था जल्द ही लागू होगी।
इस मौके पर राष्ट्रपति ने महिलाओं और बच्चों पर हो रहे अपराधों का जिक्र करते हुए कहा कि समाज के नैतिक पतन को रोकने की जिम्मेदारी भी विश्वविद्यालयों की है। विश्वविद्यालयों को इसके लिए अभियान चलाना चाहिए। विवि की लीगल एडवाइजर सीमा मंडलोई के अनुसार हाल ही में छात्राओं व महिलाओं के खिलाफ खासकर शिक्षण संस्थाओं के कैंपस में जिस तेजी से अपराध बढ़े हैं, उसे देखते हुए यह नीति बनाई गई है।
16 को पीएचडी की उपाधि, 9 को चांसलर स्कॉलरशिप मेडल
आरजीपीवी के ८वें दीक्षांत समारोह में मुख्य अतिथि राष्ट्रपति प्रणब मुखर्जी के हाथों उपाधि लेने वाले छात्रों की खुशी उनके चेहरे पर साफ झलक रही थी। समारोह में पीएचडी की 16 उपाधियों के साथ ही 9 चांसलर स्कॉलरशिप गोल्ड मेडल व 28 विषयवार गोल्ड मेडल प्रदान किए गए।
गोल्ड मेडल प्राप्त करने वाली नम्रता जैन ने कहा कि यह हमारे लिए बहुत बड़ी उपलब्धि है कि हमें राष्ट्रपति के हाथों मेडल मिला।
पीएचडी की उपाधि प्राप्त करने वाले जितेंद्र अग्रवाल का कहना था कि यह उनके लिए गौरव का क्षण है। उन्होंने कहा - मैं अपनी खुशी बयां नहीं कर पा रहा हूं। इस दौरान संघ लोक सेवा आयोग के चेयरमैन प्रो.डीपी अग्रवाल तथा प्रधानमंत्री के सलाहकार सैम पित्रोदा को उनकी अनुपस्थिति में मानद उपाधि से सम्मानित किया गया। समारोह को संबोधित करते हुए राज्यपाल रामनरेश यादव ने छात्रों से आह्वान किया कि वे समाज के विकास में अपना योगदान दें। मानद उपाधि से सम्मानित प्रो. अग्रवाल ने देश की उच्च व तकनीकी शिक्षा को बेहतर बनाने के लिए शिक्षकों की शैक्षणिक गुणवत्ता को विकसित करने की बात कही।
समारोह को मुख्यमंत्री शिवराज सिंह चौहान, राज्यमंत्री प्रधानमंत्री कार्यालय वी. नारायण सामी, उच्च शिक्षा मंत्री लक्ष्मीकांत शर्मा ने भी संबोधित किया। कुलपति प्रो. पीयूष त्रिवेदी ने इस मौके पर जानकारी दी कि विवि ने कैंसर रोधी एक दवा का अविष्कार किया है। इसका पेटेंट कराने की प्रकिया चल रही है।
राष्ट्रपति ने विवि में बनने वाले नॉलेज रिसोर्स सेंटर बिल्डिंग का शिलान्यास तथा स्कूल ऑफ फार्मास्युटिकल डिपार्टमेंट व स्कूल ऑफ इंफार्मेशन टेक्नोलॉजी ब्लॉक का लोकार्पण भी किया।
आगे की स्लाइड्स में देखिए राष्ट्रपति प्रणब मुखर्जी के भोपाल में आगमन की तस्वीरें....
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn